### NN 143/2024 (11.12.2024.), Pravilnik o provedbi Programa potpore poljoprivrednim proizvođačima za ublažavanje posljedica prirodnih nepogoda nastalih u 2024. godini

Ministarstvo poljoprivrede, šumarstva i ribarstva

2353

Na temelju članka 39. stavka 5. Zakona o poljoprivredi (»Narodne novine«, broj 118/18, 42/20, 127/20 – Odluka Ustavnog suda Republike Hrvatske, 52/21 i 152/22) i članka 7. stavka 4. Zakona o ublažavanju i uklanjanju posljedica prirodnih nepogoda (»Narodne novine«, broj 16/19), ministar poljoprivrede, šumarstva i ribarstva donosi

PRAVILNIK

O PROVEDBI PROGRAMA POTPORE POLJOPRIVREDNIM PROIZVOĐAČIMA ZA UBLAŽAVANJE POSLJEDICA PRIRODNIH NEPOGODA NASTALIH U 2024. GODINI

Predmet Pravilnika

Članak 1.

Ovim se Pravilnikom propisuje provedba Programa potpore poljoprivrednim proizvođačima za ublažavanje posljedica prirodnih nepogoda nastalih u 2024. godini (u daljnjem tekstu: Program) donesenog Odlukom Vlade Republike Hrvatske, klasa: 022-03/24-04/433, urbroj: 50301-27/22-24-3 od 5. prosinca 2024. godine.

Dodjela potpore

Članak 2.

Potpora iz Programa dodjeljuje se u skladu s Poglavljem I. i člancima 25. i 37. Uredbe Komisije (EU) br. 2022/2472 оd 14. prosinca 2022. o proglašenju određenih kategorija potpora u sektorima poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 327, 21. 12. 2022.) (u daljnjem tekstu: Uredba (EU) broj 2022/2472).

Pojmovi

Članak 3.

Pojmovi korišteni u ovom Pravilniku imaju sljedeće značenje:

(1) korisnik potpore je svaka fizička ili pravna osoba koja je zadovoljila uvjete iz Programa i ovoga Pravilnika i ostvarila pravo na potporu

(2) mikro, mala i srednja poduzeća propisana su člankom 2. Priloga I. Uredbe Komisije (EU) br. 2022/2472

(3) Registar šteta od prirodnih nepogoda (u daljnjem tekstu: Registar) je digitalna baza podataka svih šteta nastalih zbog prirodnih nepogoda na području Republike Hrvatske uspostavljen na temelju Zakona o ublažavanju i uklanjanju posljedica prirodnih nepogoda (»Narodne novine«, broj 16/19).

Potpora

Članak 4.

(1) Potpora iz Programa dodjeljuje se korisnicima potpore u iznosu do najviše 50 % od ukupno prijavljene štete od prirodnih nepogoda nastalih u 2024. godini u Registru, prema razredu štete na obrtnim sredstvima u poljoprivredi (šifra u Registru »dobro 700«) za svakoga pojedinog korisnika.

(2) Za potporu iz Programa nisu prihvatljive sljedeće štete prijavljene u Registru:

a) štete koje su nastale na poljoprivrednim kulturama uslijed prirodne nepogode suša,

b) štete na šećernoj repi.

(3) Potpora iz Programa dodjeljuje se slijedom ujednačene proporcionalne podjele na temelju konačnog ukupnog prijavljenog iznosa štete u Registru šteta od prirodnih nepogoda svih korisnika potpore i raspoloživih proračunskih sredstva, pri čemu intenzitet potpore treba biti jednak za sve prihvatljive korisnike.

(3) U odnosu na intenzitet potpore prema stavku 3. ovoga članka korisnicima koji u Registru šeta nisu imali podatak da je proizvodna osigurana primaju 50 % manju potporu u odnosu na korisnika s osiguranom proizvodnjom.

(4) Najmanji pojedinačni iznos potpore iz ovoga Programa po korisniku potpore iznosi 100,00 EUR, a najveći pojedinačni iznos potpore iz Programa po korisniku potpore iznosi 10.000,00 EUR.

(5) U 2024. godini izvršit će se isplata sredstva potpore na temelju osiguranih proračunskih sredstva u 2024. godini u ukupnom iznosu od 6.000.000,00 EUR korisnicima potpore kojima je šteta od prirodnih nepogoda u 2024. godini prijavljena i konačna u Registru šteta od prirodnih nepogoda zaključno s 5. prosincem 2024. godine.

Uvjeti prihvatljivosti

Članak 5.

(1) Prihvatljivi korisnici potpore iz Programa su mikro, mala i srednja poduzeća definirana člankom 2. Priloga I. Uredbe komisije (EU) br. 2022/2472, koja se bave biljnom proizvodnjom.

(2) Za potporu su prihvatljivi korisnici koji:

– su upisani u Upisnik poljoprivrednika ili Upisnik obiteljskih poljoprivrednih gospodarstava

– su imali štetu od prirodnih nepogoda nastalih u 2024. godini prijavljenu u Registru šteta od prirodnih nepogoda veću od 30 % na prinosu poljoprivrednih kultura.

Postupak dodjele i isplate potpore

Članak 6.

(1) Koristeći podatke iz Registra šteta od prirodnih nepogoda, Ministarstvo poljoprivrede, šumarstva i ribarstva (u daljnjem tekstu: Ministarstvo) provodi i uspostavlja analitiku i popis prihvatljivih korisnika potpore provjerom sljedećih podataka:

– upis u Upisnik poljoprivrednika ili Upisnik obiteljskih poljoprivrednih gospodarstava

– upis u Registar šteta od prirodnih nepogoda za štetu od prirodne nepogode nastale u 2024. godini veću od 30 % na prinosu poljoprivrednih kultura

– osiguranje proizvodnje od prirodne nepogode za korisnike koji su prijavili štetu evidentirano u podacima u Registru šteta od prirodnih nepogoda.

– pripadanje skupini mikro, malih i srednjih poduzeća definiranih člankom 2. Priloga I. Uredbe komisije (EU) br. 2022/2472

– u svrhu isključenja, postojanje prijavljenih šteta na šećernoj repi u 2024. godini i prijavljenih šteta od suše u Registru šteta.

(2) Odluku o raspodjeli potpore iz Programa, s konačnim popisom korisnika iz stavka 1. ovoga članka, donijet će Ministarstvo u 2024. godini za konačne štete unesene u Registar šteta do datuma iz članka 4. stavka 5. ovoga Pravilnika.

(4) Ministarstvo i Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) surađuju u provedbi Programa i ovoga Pravilnika.

5) Agencija za plaćanja provodi isplatu potpore na bankovne račune korisnika potpore.

Zaštita osobnih podataka

Članak 7.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).

Stupanje na snagu

Članak 8.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/24-01/61

Urbroj: 525-06/205-24-4

Zagreb, 9. prosinca 2024.

Potpredsjednik Vlade i ministar
 poljoprivrede, šumarstva i ribarstva
 Josip Dabro, v. r.